Κεφάλαιο ΧΙII
Oι Οριοθετήσεις της ΑΟΖ στη Μαύρη Θάλασσα
Νομικές και Γεωπολιτικές Διαστάσεις

  Ο θαλάσσιος χώρος που καλύπτει η Μαύρη Θάλασσα αποτελεί ένα ενιαίο σύνολο, τόσο ως οικοσύστημα όσο και ως περιοχή αυξημένου ναυτιλιακού ενδιαφέροντος, ο οποίος μαζί με την Αζοφική Θάλασσα
 και τη Θάλασσα του Μαρμαρά
 εκτείνεται σε μια συνολική έκταση 482.000 τ. χλμ.
. Η Θάλασσα του Μαρμαρά έχει γεωμετρικό σχήμα που πλησιάζει αρκετά το οβάλ, με μήκος περίπου 750 ν.μ. από το ακραίο ανατολικό και δυτικό άκρο, ενώ η απόσταση βόρειου – νοτίου άκρου φτάνει τα 143 νμ. (βλ. σχήμα 1). Η Μαύρη Θάλασσα περικλείεται από έξι χώρες. Η Τουρκία καταλαμβάνει όλη τη νότια ακτή της, ενώ το χερσαίο σύνορο ανάμεσα στη Βουλγαρία και Τουρκία βρίσκεται στο δυτικό άκρο της Μαύρης Θάλασσας. Το χερσαίο σύνορο ανάμεσα στη Βουλγαρία και Ρουμανία βρίσκεται στον βορρά. Και οι δύο ακτογραμμές (Βουλγαρία-Ρουμανία) κείνται ανατολικά. Το χερσαίο σύνορο μεταξύ Ουκρανίας και Ρουμανίας τέμνει την ακτή στο ΝΔ άκρο του κόλπου του Κάρκινιτ. Η ουκρανική ακτογραμμή αντίστοιχα συνεχίζει προς τα βόρεια, γύρω από τον παραπάνω κόλπο. Στη συνέχεια κινείται προς νότο, γύρω από τη Χερσόνησο της Κριμαίας προς την Αζοφική Θάλασσα, όπου συναντά το χερσαίο σύνορο με τη Ρωσία στο ΒΑ άκρο αυτής της θάλασσας. Η ρωσική ακτογραμμή στη συνέχεια εκτείνεται προς το νότο, κατά μήκος της ανατολικής πλευράς της Αζοφικής θάλασσας και ανατολικά κατά μήκος της ΒΑ πλευράς της μαύρης Θάλασσας μέχρι να συναντήσει το χερσαίο σύνορο της Γεωργίας. Η Γεωργία βρίσκεται στα ανατολικά της Μαύρης Θάλασσας, ανάμεσα στη Ρωσία και Τουρκία, παρουσιάζοντας μία μάλλον αρκετά έντονη κοίλη ακτογραμμή
.  

Σχήμα 1: Η Μαύρη Θάλασσα και οι περιβάλλουσες χώρες.
Πηγή: http://el.wikipedia.org/wiki (Μαύρη Θάλασσα) , Νοέμβριος 2010.

Η Μαύρη Θάλασσα, ημίκλειστη θάλασσα σύμφωνα με τον ορισμό της Σύμβασης του Δικαίου της Θάλασσας (Σύμβαση ΔΘ), έχει μοναδική έξοδο στη ΝΔ πλευρά της στα Στενά του Βοσπόρου, τη Θάλασσα του Μαρμαρά και τα Στενά των Δαρδανελίων, προς το Αιγαίο Πέλαγος και τη Μεσόγειο Θάλασσα που είναι ημίκλειστες θάλασσες. Η Μεσόγειος Θάλασσα συνδέεται ΝΑ με την Ερυθρά Θάλασσα μέσω της διώρυγας του Σουέζ και ΝΔ με τον Ατλαντικό Ωκεανό μέσω του Στενού του Γιβραλτάρ. Η σύνδεση Αιγαίου Πελάγους και Μαύρης Θάλασσας έχει γεωοικονομικό ενδιαφέρον, όχι μόνο λόγω των πετρελαίων της Κασπίας Θάλασσας, της εκμετάλλευσης αυτής καθαυτής της θάλασσας στη βάση των συμφωνιών που έχουν υπογράψει οι χώρες που βρέχονται από τη Μαύρη Θάλασσα για την υφαλοκρηπίδα και ΑΟΖ αλλά και αυτών των ενεργειακών πόρων που διακινούνται από τις χώρες Καυκάσου προς την κατεύθυνση της στερημένης από ενέργεια Ευρώπης. Επισημαίνεται δε ότι αν και η Κασπία Θάλασσα διαθέτει μικρότερο αριθμό αποθεμάτων πετρελαίου έναντι των αποθεμάτων του Περσικού Κόλπου, τα αποθέματά της υπερέχουν ποιοτικά και μπορούν να αποτελέσουν σημαντική εναλλακτική πηγή ενέργειας τα επόμενα χρόνια, λαμβανομένης υπόψη και της επικείμενης εξάντλησης των κοιτασμάτων της Αλάσκας και της Βόρειας Θάλασσας έως το 2015
. Ωστόσο, αν και η Μαύρη Θάλασσα αποτελεί εξαιρετική οδό ενεργειακών πόρων, με το λιμάνι του Νοβοροσίσκ και την Χερσόνησο της Κριμαίας να αποτελούν τα πλέον κρίσιμα γεωοικονομικά σημεία εντός της Μαύρης Θάλασσας για την αφετηρία των θαλασσίων μεταφορών, τα δισεπίλυτα προβλήματα που αντιμετωπίζουν τα ρώσικα πλοία κατά τη διέλευσή τους από τα Στενά του Βοσπόρου και των Δαρδανελίων, οδήγησαν στην αναζήτηση λύσεων μέσω χερσαίων υποδομών, δηλαδή στη λύση των αγωγών, για τη μεταφορά των ενεργειακών πόρων. Στην ίδια λογική, θα πρέπει να επισημάνουμε ότι οι λιμένες της Βάρνας και της Κωστάντζας σε συνδυασμό με τον λιμένα της Θεσσαλονίκης μπορούν με χρήση συνδυασμένων μεταφορών να αποφορτίσουν τον διακινούμενο μέσω Στενών των Δαρδανελίων συνολικό όγκο φορτίων και διακινούμενων εμπορευμάτων μεταξύ Ευρώπης και από/προς τις Ρωσία, Ουκρανία ή ακόμα και τυχόν άλλες χώρες στον γενικότερη περιοχή του Καυκάσου. Μπορούν έτσι να απομειώσουν τη γεωστρατηγική αξία των Στενών, κατ’ αποτέλεσμα τον  γεωστρατηγικό ρόλο της Τουρκίας, η οποία πολλάκις «εκβιαστικά» έκανε χρήση των Στενών και της ναυτιλιακής κίνησης σε αυτά προκειμένου να πειθαναγκάσει τις άμεσα συνορεύουσες με αυτήν χώρες ή ακόμα και την ΕΕ. 
α. Γεωπολιτική προσέγγιση της Μαύρης Θάλασσας 
Πολλοί γεωπολιτικοί αναλυτές διατυπώνουν την άποψη ότι δεν υφίσταται διάκριση μεταξύ των ηπείρων της Ευρώπης και Ασίας και αυτές θα πρέπει να αντιμετωπίζονται ως μία και αδιαίρετη οντότητα, με την ονομασία Ευρασία
. Επίσης, κατά την άποψη του καθηγητού Alexandros Petersen
: «το γιατί οι χαμηλοί λόφοι των Ουραλίων και ο στενός ισθμός του Βοσπόρου θεωρούνται ως οι καταλληλότερες διαχωριστικές γραμμές σε σχέση με τις Άλπεις ή το στενό της Μάγχης οφείλεται κυρίως σε πολιτικούς λόγους παρά σε γεωγραφικά κριτήρια».  Η Μαύρη Θάλασσα αποτελεί δε τη φυσική γέφυρα της Βαλκανικής Χερσονήσου και της ευρύτερης περιοχής που βρίσκεται τοποθετημένη η Κασπία Θάλασσα, γεγονός το οποίο εξυπηρέτησε ιστορικά τις προσπάθειες εξερεύνησης και κατάκτησης νέων περιοχών για τους Αργοναύτες, Βυζαντινούς, Ταρτάρους, αλλά και τους Οθωμανούς και την φυλή των Ρως
.

Σύμφωνα με τις κλασσικές γεωπολιτικές θεωρίες, διαχρονική επιδίωξη της Ρωσίας αποτελεί η έξοδος στις θερμές θάλασσες με απώτερο στόχο  την κατάκτηση της παγκόσμιας κυριαρχίας
. Κάτι το οποίο, ο Makinder θεωρούσε εφικτό δεδομένης της γεωγραφικής της θέσης, δεσπόζουσας επί της Παγκόσμιας Νήσου, ευρισκόμενη πάνω στην Καρδιά της Γης (βλ. σχήμα 2) 
. Οι έννοιες που χρησιμοποίησε αρχικά, ήταν η «παγκόσμια νήσος» (η Ευρασία μαζί με την Αφρικανική ήπειρο) και ο «Έστωρας»,  που τοποθετείται στην Κεντρική Ευρώπη. Σε μεταγενέστερα κείμενα του ονόμασε την αντίστοιχη περίπου περιοχή με αυτή του «Έστωρα» ως «καρδιά της Γης» (heartland). Η διαρκής αντιπαράθεση «χερσαίων» και «ναυτικών» δυνάμεων συνιστά, σύμφωνα με τον Μακίντερ, τη βάση της γεωπολιτικής. Αποκάλεσε, μάλιστα, «Εποχή του Κολόμβου», τη μεγάλη χρονική περίοδο επέκτασης και κυριαρχίας της Ευρώπης σε παγκόσμια κλίμακα, η οποία ξεκίνησε το 15ο αιώνα, για την οποία και θεωρούσε ότι πλησιάζει στο τέλος της με τις χερσαίες δυνάμεις να είναι έτοιμες να διεκδικήσουν δυναμικά ένα νέο ρόλο στα παγκόσμια δρώμενα. Ο ίδιος υποστήριξε, επιπρόσθετα, ότι όποιο κράτος ή μια συμμαχία κρατών ελέγξει την παγκόσμια νήσο, η οποία διαθέτει ευχερή πρόσβαση σε διώρυγες, σημαντικά θαλάσσια στενά, οικονομικά εκμεταλλεύσιμους ποταμούς και βιομηχανικά αναπτυγμένες περιοχές,  μπορεί να αναλάβει τις τύχες του πλανήτη, να γίνει δηλαδή κυρίαρχος της Γης. Δεν είναι καθόλου τυχαίο ότι στην κατεύθυνση κινήθηκε τόσο ο Κάιζερ όσο και ο Χίτλερ, ενώ προς την ίδια κατεύθυνση κινούνται και οι ΗΠΑ με σκοπό εφόσον δεν είναι δυνατή η κατάκτησή της, τουλάχιστον να εξασφαλιστεί η περικύκλωσή της, με άλλα λόγια ο εγκλωβισμός της. Κατά τον Μακίντερ: 
«Αυτός ο οποίος κυβερνά την Ανατολική Ευρώπη κυριαρχεί στην καρδιά της Γης. Αυτός ο οποίος κυβερνά στην καρδιά της Γης κυριαρχεί την παγκόσμιο νήσο. Αυτός ο οποίος κυβερνά την παγκόσμιο νήσο κυριαρχεί στον κόσμο». 

Σχήμα 2: Παρουσίαση του όρου «καρδιά της γης» (Heartland).
Πηγή: G. Chaliand & J. P. Rageau, Strategic Atlas, Penguin Books Ltd, Harmondsworth - UK, 1985, σελ. 21. 

Στη βάση της ίδιας θεωρίας, η Ρωσία, λόγω ακριβώς της κρίσιμης γεωπολιτικής θέσης που βρίσκεται, εφόσον αποκτήσει ένα ναυτικό το οποίο μπορεί να κινείται σε όλα τα μήκη και πλάτη του πλανήτη, τότε μπορεί να γίνει ο κυρίαρχος του κόσμου. Στην πραγματικότητα, ο Mackinder είναι ο πρώτος που χρησιμοποίησε τις έννοιες «Παγκόσμια Νήσος» (World Island) και «Καρδιά τη Γης» (Heartland), επισημαίνοντας ότι η εγγύτητα της Ευρώπης, Ασίας και Αφρικής δημιουργεί μία γεωγραφική ενότητα, η οποία, καταλαμβάνοντας τα 2/3 της χερσαίας επιφάνειας της γης και συγκεντρώνoντας τα 7/8 του πληθυσμού της, είναι η λεγόμενη κατά τον Mackinder «Παγκόσμια Νήσος». Ωστόσο, αν και το 1904 ο Mackinder σκιαγραφεί την «καρδιά» ως μια «περίκλειστη» περιοχή της Ρωσίας που δεν είχε καμία επαφή με την ανοιχτή θάλασσα, 15 χρόνια μετά, το 1919, περιγράφει την «καρδιά» σε τρόπο που να περιλαμβάνει περιοχές και της Βαλτικής αλλά και της Μαύρης Θάλασσας. Για τον Mackinder, καθώς το μεγαλύτερο μέρος του πλανήτη δεν είναι παρά υδάτινη μάζα (θάλασσα), στην οποία «επιπλέουν» οι χερσαίες μάζες, η ξηρά αποτελεί ένα μεγάλο Παγκόσμιο Νησί (World Island). Σε αυτό το νησί ζωτική σημασία έχει η γεωγραφική περιοχή (Pivot = Μοχλός), την οποία αποτελούν η Ανατολική Ευρώπη και η Ασία (Ευρασία). Αυτή η περιοχή περικλείεται από δύο τόξα ως εξής: το εσωτερικό τόξο, που αποτελείται από τις παράκτιες χώρες της Ευρώπης και της Ασίας, «αγκαλιάζει» την περιοχή της Ευρασίας. Το εξωτερικό τόξο, που αποτελείται από εδάφη της Αφρικής, της Ωκεανίας και της αμερικανικής ηπείρου, «αγκαλιάζει» όλη τη χερσαία επιφάνεια όλης της γης ή άλλως την «Παγκόσμια Νήσο» 

Οι δύο εν δυνάμει κυρίαρχοι της Κεντρικής Γης ήταν η Γερμανία και η Ρωσία
. Ιδίως, η Ρωσία ως «καρδιά» της «Παγκόσμιας Νήσου», έχει κατά τον Mackinder τόσο μεγάλη γεωπολιτική αξία που, εφόσον επεκτείνει τη σφαίρα επιρροής της μέχρι τις ακτές της Ευρασίας, τότε θα καταστεί εφικτή η εκμετάλλευση των τεράστιων πόρων για τη ναυπήγηση στόλου και θα είναι ορατή η προοπτική της παγκόσμιας αυτοκρατορίας … για να γίνει πραγματικότητα αυτό το σενάριο, έπρεπε η Γερμανία να συμμαχήσει με τη Ρωσία
. Η Ρωσία, η Βαλτική και η Μαύρη Θάλασσα αποτελούν τη «Στρατηγική Καρδιά», η οποία δίνει τη δυνατότητα στη χερσαία δύναμη που την κατέχει, αφενός να αποτρέπει οιαδήποτε εχθρική ενέργεια προερχόμενη από τη θάλασσα, αφετέρου να αξιοποιεί όλες τις οδούς χερσαίων μεταφορών με τρόπο που να ξεπερνά όλα τα συγκριτικά πλεονεκτήματα των θαλάσσιων μεταφορών που διαθέτουν από τη φύση τους. Μεγαλύτερη έμφαση στο εσωτερικό τόξο του Mackinder, το οποίο ονόμασε «Περίμετρο» (Rimland), έδωσε ο Nicholas Spykman (1893 - 1943)
. Κατ’ αυτόν οι ναυτικές δυνάμεις θα έπρεπε να επιβάλλουν την κυριαρχία τους στη Rimland, για να καταλάβουν τελικά την Ηeartland, την «Καρδιά της Γης». Η «Περίμετρος» εφάπτεται της Ευρώπης, των ερήμων της Αραβίας, της Μέσης Ανατολής και της Ασίας (βλ. σχήμα 3)
. Δηλαδή,  για τον Spykman: 

«Όποιος ελέγχει την περίμετρο κυβερνά την Ευρασία. Όποιος κυβερνά την Ευρασία ελέγχει τα πεπρωμένα του κόσμου»
.

Σχήμα 3: Βασικές έννοιες της θεωρίας του Spykman.
Πηγή: C. S. Gray, The Geopolitics of Super Power, University Press of Kentucky, Lexington, 1988.

Κατά τα παραπάνω, η Μαύρη Θάλασσα διαδραματίζει κρίσιμα γεωπολιτικό ρόλο στο μέτρο που αποτελεί τον προθάλαμο για την έξοδο της Ρωσίας προς τη Μεσόγειο Θάλασσα. Σημειώνεται εδώ ότι η γεωγραφία σαφώς αδικεί τη μεγάλη αυτή ηπειρωτική δύναμη, καθώς η έξοδος της προς τους δρόμους του παγκόσμιου εμπορίου εμποδίζεται είτε από άλλες χώρες (π.χ. Κίνα και Ιαπωνία στον Ειρηνικό) ή από το αφιλόξενο κλίμα (παγωμένος Αρκτικός Ωκεανός), αν και η επίδραση του φαινομένου του θερμοκηπίου φαίνεται να αποκαθιστά τη «φυσική» τάξη υπέρ της Ρωσίας δεδομένης της ραγδαίας τήξης των πάγων της Αρκτικής
.  Λόγω, όμως, αυτών των σχετικών προσφάτων εξελίξεων στην Αρκτική, οι ΗΠΑ όχι μόνο επιχειρούν τη κατά το δυνατό συντομότερη προσχώρησή τους στη Σύμβαση ΔΘ ώστε η τελευταία να αποτελέσει ανάχωμα στην οικονομική διείσδυση των Ρώσων επί της Αρκτικής, αλλά έθεσαν ως στρατηγική προτεραιότητά τους τον στρατηγικό εγκλωβισμό μέσω της περικύκλωσης της Ρωσίας από κράτη πρώην μέλη του Συμφώνου της Βαρσοβίας και την σταδιακή επέκταση του ΝΑΤΟ προς ανατολάς (Γεωργία-Ουκρανία). Και είναι ακριβώς ο λόγος που η Ρωσία αντιστέκεται σθεναρά σε αυτήν την επέκταση του ΝΑΤΟ. Ενώ, είναι χαρακτηριστική η περίπτωση της σχετικά πρόσφατης χρονικά χρήσης στρατιωτικής βίας από μέρους της Ρωσίας εναντίον της Γεωργίας, μία πράξη που αφενώς έστειλε προς όλες τις κατευθύνσεις ένα ξεκάθαρο μήνυμα ότι η Ρωσία δεν πρόκειται να ανεχθεί περαιτέρω σύσφιξη των σχέσεων Γεωργίας-ΝΑΤΟ και από την άλλη μεριά πέτυχε να υπενθυμίσει με τον πλέον δυναμικό τρόπο το γεγονός ότι ο Καύκασος παραμένει η πίσω αυλή της.  
Η Μαύρη Θάλασσα αποτελεί την τελευταία γραμμή άμυνας και ζωτικό χώρο για τις ρωσικές επιδιώξεις, αποτελώντας παράλληλα την κρίσιμη περιοχή για τον συγκερασμό συμφερόντων της Ρωσίας και των λοιπών χωρών που βρέχονται από αυτήν. Τούτο καταδεικνύει στην πράξη ο μεγάλος αριθμός συμβάσεων που έχουν ήδη συνομολογηθεί με αντικείμενο της οριοθέτηση θαλασσίων ζωνών  στη Μαύρη Θάλασσα. Αυτές οι ζώνες, πέραν του οικονομικού ενδιαφέροντος που εκ πρώτης όψεως παρουσιάζουν (ΑΟΖ, υφαλοκρηπίδα) στην πραγματικότητα υποκρύπτουν το γεωπολιτικό/στρατηγικό ενδιαφέρον της Ρωσίας στη ζωτική αυτή για τα συμφέροντα της περιοχή. Επομένως, σύμφωνα με τη γεωπολιτική ανάλυση, η Μαύρη Θάλασσα παρουσιάζει εξαιρετικό στρατηγικό για την Ρωσία στο μέτρο που αποτελεί την αφετηρία εξόδου στις θερμές θάλασσες
. Κομβικό ρόλο παίζει η Μαύρη Θάλασσα και στην γεωπολιτική των αγωγών, εφόσον υποθαλάσσιοι αγωγοί οι οποίοι εκκινούν από Ρωσία και την Κασπία διέρχονται από τη Μαύρη Θάλασσα με κατεύθυνση την Ευρώπη
(βλ. σχήμα 4). 

Σχήμα 4: Προτεινόμενοι πετρελαιαγωγοί πέριξ της Μαύρης Θάλασσας.

Πηγή: http://www.koel.gr, Νοέμβριος 2010.

β. Η δημιουργία της Αποκλειστικής Οικονομικής Ζώνης
Θα μπορούσε να λεχθεί ότι η Αποκλειστική Οικονομική Ζώνη (ΑΟΖ) αποτελεί το διαχρονικό αίτημα των παρακτίων κρατών να διευρύνουν όρια ασκήσεως του δικαιώματος αλιείας πέραν αυτών των ορίων που επέτρεπαν τα χωρικά τους ύδατα,  καθεστώς το οποίο ίσχυε μέχρι την Πρώτη Συνδιάσκεψη του Δικαίου της Θάλασσας. Μέχρις εκείνου του χρονικού σημείου, τα χωρικά ύδατα κινούνταν ανάμεσα στα 3 και 6 ναυτικά μίλια παρά τη γενικότερη τάση για την επικράτηση ενός ορίου 12 ναυτικών μιλίων το οποίο έγινε τελικά δεκτό στη Σύμβαση του Δικαίου της Θάλασσας
. Λόγω αυτού του γεγονότος προέκυψε η ανάγκη δημιουργίας μίας sui generis
 ζώνης εντός της οποίας τα παράκτια κράτη θα είχαν τη δυνατότητα εκμετάλλευσης των πηγών της, ενώ τα τρίτα κράτη δεν θα αποκλείονταν από την άσκηση των βασικών δικαιωμάτων που απορρέουν από τον θεσμό της ελευθερίας των θαλασσών. Έτσι, προέκυψε στην πραγματικότητα η ανάγκη δημιουργίας μίας ζώνης η οποία ενώ θα μπορούσε να αντισταθμίσει τις οικονομικές ανάγκες των παρακτίων κρατών, θα έδινε παράλληλα τη δυνατότητα αύξησης των χωρικών υδάτων -το οποίο, ας σημειωθεί, έτεινε να σταθεροποιηθεί στα 12 ν.μ. Κατ’ αυτή τη λογική η ΑΟΖ αποτέλεσε «μια επαναστατική εξέλιξη στο χώρο του δικαίου της θάλασσας», καθώς πέτυχε την ανατροπή «ριζικά πλέον του διπολικού σχήματος της κυριαρχίας και της ελευθερίας που επί αιώνες κυριάρχησε στον θαλάσσιο χώρο»
. Πέτυχε, επιπρόσθετα, έναν «σαφή διαχωρισμό ανάμεσα στην ορθόδοξη έννοια της αιγιαλίτιδας ζώνης και σε μία λειτουργική ζώνη» με την ονομασία «πατρογονική θάλασσα» στον οποίο προέβησαν για πρώτη φορά τα κράτη της Λατινικής Αμερικής
. Ειδικότερα, ο όρος ΑΟΖ καθιερώθηκε μετά από πρόταση της αντιπροσωπείας της Κένυα το 1972
.
Κατά τα ανωτέρω, με την υιοθέτηση της ΑΟΖ στο πλαίσιο της Σύμβασης για το Δίκαιο της Θάλασσας (Μοntego Bay, 1982)
, ικανοποιήθηκε μία από τις πλέον σημαντικές διεκδικήσεις των παρακτίων κρατών στην Τρίτη Συνδιάσκεψη (1973-1982)
. Οι διεκδικήσεις αυτές αφορούσαν στην καθιέρωση ζωνών –πέραν της αιγιαλίτιδας ζώνης– εντός των οποίων τα παράκτια κράτη θα είχαν δικαιώματα κατ’ αρχήν οικονομικής φύσεως (ζώνης αποκλειστικής αλιείας). Σύμφωνα με τη Σύμβαση ΔΘ η ΑΟΖ είναι μια θαλάσσια ζώνη η οποία μπορεί να εκταθεί μέχρι το εύρος των 200 ν.μ. Εντός αυτής το παράκτιο κράτος μπορεί να ασκήσει τα κυριαρχικά δικαιώματα που ασκούσε στην υφαλοκρηπίδα μέχρι τα 200ν.μ.
 (έρευνα, εκμετάλλευση), ενώ επιπρόσθετα μπορεί να ασκήσει σειρά αποκλειστικών δικαιωμάτων όπως είναι αλιεία και η διατήρηση των φυσικών πόρων των υδάτων της ΑΟΖ, η παραγωγή ενέργειας από τα ύδατα, τα ρεύματα και τους ανέμους
. Περαιτέρω τα παράκτια κράτη επέτυχαν και άλλα δικαιώματα εντός της ΑΟΖ που αφορούν στη δικαιοδοσία ή αποκλειστική αρμοδιότητα: i) στην τοποθέτηση και χρησιμοποίηση τεχνητών νήσων και άλλων εγκαταστάσεων, ii) στη διεξαγωγή επιστημονικής έρευνας και iii) στην προστασία του θαλάσσιου περιβάλλοντος από τη ρύπανση. Ορθά αναφέρεται ότι «[η] ΑΟΖ απορρόφησε το καθεστώς της υφαλοκρηπίδας, εκτός βέβαια από τις περιπτώσεις που η υφαλοκρηπίδα εκτείνεται πέρα από τα 200 ν.μ.»
. Ας σημειωθεί, πάντως, ότι παρά τα όσα ωφελήματα απέκτησαν τα παράκτια κράτη εντός της ΑΟΖ παρέμειναν, για όλα τα τρίτα κράτη, παράκτια και περίκλειστα, σύμφωνα με τα άρθρα 58(1) και 87 οι ελευθερίες της ναυσιπλοΐας, υπέρπτησης, τοποθέτησης υποβρυχίων καλωδίων, αλιείας και επιστημονικής έρευνας. Θα πρέπει, ωστόσο, να σημειωθεί ότι η επέκταση της δικαιοδοσίας των παρακτίων κρατών στην ΑΟΖ περιόρισε κατά 36% την περιοχή που κάλυπτε η ανοικτή θάλασσα συσσωρεύοντας υπέρ τους ποσοστό 95% περίπου της παγκόσμιας αλιείας, ποσοστό υψηλότερο του 80% των γνωστών υποθαλάσσιων αποθεμάτων πετρελαίου (που αντιστοιχεί στο 1/3 της παγκόσμιας παραγωγής), ένα ποσοστό 10% επί των παγκόσμιων πολυμεταλλικών κονδύλων, ενώ με την καθιέρωσή της ένα ποσοστό περίπου 80% της θαλάσσιας επιστημονικής έρευνας διεξάγεται στην περιοχή της ΑΟΖ
. 

Από την άλλη πλευρά, όμως, τα περίκλειστα κράτη στερήθηκαν κάποιων δικαιωμάτων. Αν και το δικαίωμα τους για αλιεία στις ανοιχτές θάλασσες δεν ήταν σαφώς αναγνωρισμένο στο προ της Σύμβασης ΔΘ δίκαιο - αφού η πρόσβαση των κρατών αυτών στην θάλασσα που είναι προϋπόθεση για την άσκηση του δικαιώματος αλιείας δεν ήταν ρητά κατοχυρωμένη -, εν τούτοις τo άρθρο 2 της Σύμβασης της Γενεύης για τις Ανοικτές Θάλασσες (1958) όριζε ότι «[ο]ι ανοιχτές θάλασσες είναι ελεύθερες για όλα τα κράτη» μη εξαιρώντας τα περίκλειστα κράτη. Επιπρόσθετα το άρθρο 1 της Σύμβασης της Γενεύης (1958) για την Αλιεία και την Διαφύλαξη των Ζώντων Πόρων των Ανοικτών Θαλασσών αναγνώριζε, με κάποιες επιφυλάξεις, το δικαίωμα όλων των κρατών να αλιεύουν στις ανοικτές θάλασσες χωρίς επίσης να εξαιρεί τα περίκλειστα κράτη. Πρόδηλα, ο περιορισμός των ανοιχτών θαλασσών λόγω της ΑΟΖ έπληξε άμεσα τα δικαιώματα των περίκλειστων κρατών καθόσον συρρίκνωσε το πεδίο εφαρμογής τους στην ανοιχτή θάλασσα
. Και είναι ακριβώς ο λόγος για τον οποίο τα περίκλειστα κράτη κατά τη διάρκεια της Τρίτης Συνδιάσκεψης πρότειναν σε αντιστάθμισμα να τους δοθεί πρόσβαση τόσο στους ζώντες όσο και στους μη ζώντες πόρους της ΑΟΖ καθώς και στην υφαλοκρηπίδα των γειτονικών τους κρατών. Όσον αφορά στους μη ζώντες πόρους οι προτάσεις έπεσαν στο κενό, αφού συνάντησαν την κατηγορηματική άρνηση των παρακτίων κρατών που δεν ήθελαν να χάσουν τα «κεκτημένα» δικαιώματα που είχαν κατοχυρώσει σχετικά με την εκμετάλλευση της υφαλοκρηπίδας από τη Σύμβαση της Γενεύης (1958) για την Υφαλοκρηπίδα
.

Έτσι, σύμφωνα με τη διατύπωση του άρθρου 123, που έχει τίτλο «Συνεργασία Κρατών που συνορεύουν με κλειστές ή ημίκλειστες θάλασσες», τα κράτη «που συνορεύουν με κλειστή ή ημίκλειστη θάλασσα θα πρέπει να συνεργάζονται μεταξύ τους στην άσκηση των δικαιωμάτων τους και την εκτέλεση των καθηκόντων τους σύμφωνα με την παρούσα Σύμβαση. Προς το σκοπό αυτό, προσπαθούν άμεσα ή μέσω αρμόδιας περιφερειακής οργάνωσης: (α) να συντονίζουν τη διαχείριση, διατήρηση, έρευνα και εκμετάλλευση των ζώντων πόρων της θάλασσας, (β) να συντονίζουν την εκπλήρωση των δικαιωμάτων και υποχρεώσεων τους σχετικά με την προστασία και διατήρηση του θαλάσσιου περιβάλλοντος, (γ) να συντονίζουν την πολιτική της επιστημονικής τους έρευνας και να αναλαμβάνουν, όπου αρμόζει, κοινά προγράμματα επιστημονικής έρευνας στην περιοχή, (δ) να προσκαλούν, όπως αρμόζει, άλλα ενδιαφερόμενα Κράτη ή διεθνείς οργανισμούς να συνεργασθούν με αυτά για την προώθηση των διατάξεων του παρόντος άρθρου»
. Πρόδηλα, οι παραπάνω διατάξεις δημιουργούν στα παράκτια κράτη υποχρεώσεις μόνον όσον αφορά στους ζώντες πόρους και όχι στους πόρους υφαλοκρηπίδας υπέρ των περίκλειστων κρατών, όπως παραπάνω έχουμε εξηγήσει. 

  γ. Η οριοθέτηση της ΑΟΖ υπό το φως της Σύμβασης ΔΘ


Με την υιοθέτηση της ΑΟΖ ανέκυψε το ζήτημα της οριοθέτησής της. Και το ερώτημα που ανέκυψε ήταν πως λαμβάνει στην πράξη η οριοθέτηση επικαλυπτομένων ΑΟΖ, δεδομένης της στενής σύνδεσης υφαλοκρηπίδας και ΑΟΖ. Σύμφωνα, κατ΄ αρχήν, με το άρθρο 74(1) της Σύμβασης ΔΘ, που έχει τίτλο «[ο]ριοθέτηση της Αποκλειστικής Οικονομικής Ζώνης μεταξύ των Κρατών με έναντι ή προσκείμενες ακτές», η οριοθέτηση της «Αποκλειστικής Οικονομικής Ζώνης μεταξύ των Κρατών με έναντι αλλήλων ή παρακείμενες ακτές πραγματοποιείται κατόπιν συμφωνίας με βάση το Διεθνές Δίκαιο όπως ορίζεται στο άρθρο 38 του Καταστατικού του Διεθνούς Δικαστηρίου, με σκοπό την επίτευξη δίκαιης λύσης». Ενώ, κατά τη δεύτερη παράγραφο του ιδίου άρθρου, στην περίπτωση που καταστεί αδύνατη η συμφωνία της πρώτης παραγράφου τα ενδιαφερόμενα μέρη, μέσα σε εύλογο χρονικό διάστημα, προσφεύγουν στις διαδικασίες που προβλέπονται στο Μέρος ΧV. Ας σημειωθεί εδώ ότι ενώ στο Μέρος ΧV της Σύμβασης ΔΘ προβλέπεται η διευθέτηση της διαφοράς μέσω συνδιαλλαγής, εν τούτοις δεν υφίσταται υποχρέωση συμμόρφωσης στη σχετική απόφαση. Από την άλλη πλευρά, σχετικά με την οριοθέτηση της υφαλοκρηπίδας, όπως ορθά αναφέρεται «στη νομολογία και τη διεθνή πρακτική, η οριοθετική γραμμή της υφαλοκρηπίδας συμπίπτει πάντοτε με την οριοθετική γραμμή της Αποκλειστικής Οικονομικής Ζώνης και αντιστρόφως» και «εξυπακούεται ότι τα παράκτια κράτη που έχουν ήδη προβεί σε οριοθέτηση της υφαλοκρηπίδας τους, κατά την οριοθέτηση της ΑΟΖ θα πρέπει να εφαρμόζουν τις ίδιες αρχές και κανόνες ώστε να υπάρχει η ανωτέρω ταύτιση των οριοθετικών γραμμών»
. Σε συνέχεια αυτής της άποψης υποστηρίζεται και η θέση ότι «η οριοθετική γραμμή της ΑΟΖ θα πρέπει να ακολουθεί την οριοθετική γραμμή της υφαλοκρηπίδας, επειδή εντός της ΑΟΖ αναγνωρίζονται στο παράκτιο κράτος κυριαρχικά δικαιώματα στον βυθό όπως αυτά ισχύουν στην υφαλοκρηπίδα. Η νομική φύση των δύο καθεστώτων επιβάλλει την υπεροχή της οριοθετικής γραμμής της υφαλοκρηπίδας»
. 


Από τα ανωτέρω καταλήγουμε στο εξής πρώτο συμπέρασμα: Μολονότι οι διατάξεις της Σύμβασης ΔΘ είναι αρκετά ασαφείς σε σχέση με την οριοθέτηση της ΑΟΖ, εντούτοις, δεδομένης της επικάλυψης των δύο ζωνών υφαλοκρηπίδας και ΑΟΖ, της ακολουθημένης πρακτικής και της σχετικής νομολογίας, οι διατάξεις που αφορούν στην οριοθέτηση υφαλοκρηπίδας ισχύουν mutatis mutandis και για την ΑΟΖ με τις εξής περαιτέρω επισημάνσεις: Κατ΄ αρχήν η ευθυδικία (equity) που προβλέπει η Σύμβαση ΔΘ για την οριοθέτηση επικαλυπτομένων υφαλοκρηπίδων
 κινείται στο πλαίσιο του διεθνούς δικαίου υπό την έννοια ότι έχει βασική οριοθετική γραμμή τη μέση γραμμή (ως γενικό εθιμικό οριοθετικό κανόνα). Ενδιαφέρον για τη διακρίβωση της νομικής έννοιας της ευθυδικίας παρουσιάζει η Απόφαση του ΔΔ για την Υφαλοκρηπίδα της Βόρειας Θάλασσας, σύμφωνα με την οποία η ευθυδικία είναι νομική έννοια που απορρέει άμεσα από την αρχή της δικαιοσύνης και για το λόγο αυτό πρέπει να διακρίνεται από μία απόφαση ex aequo et bono γιατί στην πρώτη περίπτωση εφαρμόζεται ένας κανόνας δικαίου που ο ίδιος απαιτεί εφαρμογή των αρχών της ευθυδικίας, ενώ στη δεύτερη περίπτωση ο δικαστής μπορεί να αποφασίσει κατά συνείδηση. 
Η Απόφαση καταλήγει ως εξής: «Έτσι, η δικαιοσύνη από την οποία αντλείται η ευθυδικία, δεν είναι αφηρημένη δικαιοσύνη, αλλά δικαιοσύνη σύμφωνα με το δίκαιο· που σημαίνει ότι η εφαρμογή της πρέπει να φανερώνει συνέπεια και ένα βαθμό προβλεψιμότητας [predictability]∙ παρά το γεγονός ότι διερευνά με ιδιαιτερότητα τα συγκεκριμένα χαρακτηριστικά μιας δεδομένης περίπτωσης, ενδιαφέρεται επίσης, πέρα από αυτό, για αρχές γενικότερης εφαρμογής. Για αυτόν ακριβώς το λόγο τα δικαστήρια έχουν, από την αρχή, επεξεργαστεί τις αρχές της ευθυδικίας έτσι ώστε να είναι την ίδια στιγμή, μέσα για ένα δίκαιο αποτέλεσμα σε μια ειδική υπόθεση, και να έχουν, ταυτόχρονα, μια πιο γενική εγκυρότητα ... γιατί, όπως το Δικαστήριο έχει επίσης αποφανθεί “η νομική έννοια της ευθυδικίας είναι μια γενική αρχή που εφαρμόζεται ευθέως ως δίκαιο”»
. Πρέπει, επιπρόσθετα, να επισημάνουμε ότι η αρχή της ευθυδικίας, έχει τεχνικό χαρακτήρα ως οριοθετική μέθοδος σε σχέση με τη μέση γραμμή ή την ίση απόσταση. Και τούτο διότι η συγκεκριμένη αρχή εξακολουθεί να λειτουργεί infra legem, που σημαίνει, στη συγκεκριμένη περίπτωση, ότι διατηρεί ως θεμέλιο λίθο για τη χάραξη της οριοθετικής γραμμής τη μέση γραμμή ή ίση απόσταση. Συνεπώς, κατά την ορθή άποψη του Καθηγητή Χ. Ροζάκη, «[η αρχή της ευθυδικίας] απλώς προσθέτει ορισμένες διορθωτικές συνιστώσες ή κατευθυντήριες γραμμές στην κεντρική λογική της μέσης γραμμής που αποτελεί την οριοθετική αφετηρία»
.  
Πολύ περισσότερο που στην περίπτωση της ΑΟΖ το κριτήριο της απόστασης από την ξηρά αποδυναμώνει το αντίστοιχο γεωλογικό κριτήριο (φυσική προέκταση) της υφαλοκρηπίδας. Υπενθυμίζουμε εδώ ότι η Σύμβαση της Γενεύης (1958) για την Υφαλοκρηπίδα προσδιορίζει τη νομική υφαλοκρηπίδα δίδοντας έμφαση στο γεωλογικό κριτήριο ως εξής: Η Σύμβαση της Γενεύης είχε ορίσει την «ηπειρωτική υφαλοκρηπίδα» ως: «…(α) το βυθό της θάλασσας και το υπέδαφος των υποθαλασσίων περιοχών … μέχρι βάθους 200 μέτρων, ή έξω από το όριο αυτό μέχρι το σημείο που το βάθος των υπερκείμενων υδάτων επιτρέπει την εκμετάλλευση των φυσικών πόρων των περιοχών αυτών…»
. Όπως συνάγεται από αυτό τον ορισμό, η ισοβαθής των 200 μέτρων αποτελούσε σταθερή παράμετρο για τον υπολογισμό της υφαλοκρηπίδας (γεωλογικό κριτήριο και εγγύτητα), ενώ το κριτήριο της εκμεταλλευσιμότητας καθιστούσε αρκετά ασαφή τον προσδιορισμό της νομικής υφαλοκρηπίδας. Από την άλλη πλευρά, η Σύμβαση ΔΘ με το να εισάγει σταθερά κριτήρια στον ορισμό της – το κριτήριο της απόστασης ειδικότερα – περιόρισε στο ελάχιστο τις όποιες αμφισβητήσεις θα μπορούσε να γεννήσει ο υπολογισμός της
, ενώ ενίσχυσε τη λογική της απόστασης και στην οριοθέτηση και τούτο ρητά δεν αναφέρεται στη Σύμβαση ΔΘ. Αυτό ωστόσο το προβάδισμα του πρώτου κριτηρίου, του κριτηρίου της απόστασης, δεν ακυρώνει το δεύτερο κριτήριο, το γεωλογικό κριτήριο, ούτε υποδηλώνει «ότι ο θεσμός της υφαλοκρηπίδας έχει απορροφηθεί από αυτόν της ΑΟΖ. [Υποδηλώνει απλά ότι θα πρέπει] να αποδίδεται μεγαλύτερη σημασία σε στοιχεία, όπως η απόσταση από την ακτή, που είναι κοινά και στις δύο έννοιες»
. Υπέρ αυτής της άποψης συνηγορεί εξάλλου και το γεγονός ότι το κριτήριο της απόστασης είναι το αποφασιστικό κριτήριο μέχρι τα 200 ν.μ. και για την επιμέτρηση της υφαλοκρηπίδας, ενώ το γεωλογικό κριτήριο «διατηρεί τη σημασία του μόνο για το πέραν των 200 ν.μ. υφαλοπλαίσιο. 
Η «θεμελιακή αυτή μεταβολή της νομολογίας σημειώθηκε στην απόφαση του Διεθνούς Δικαστηρίου του 1985 για την Υπόθεση της Υφαλοκρηπίδας Μάλτας – Λιβύης … ενώ η μεταβολή είχε βέβαια αρχίσει να διαφαίνεται στην απόφαση του Διεθνούς Δικαστηρίου του 1982, για την Υφαλοκρηπίδα Λιβύης – Τυνησίας (παρ. 47), όπου αναφερόταν ότι το κριτήριο της απόστασης μετά την Τρίτη Συνδιάσκεψη για το Δίκαιο της Θάλασσας, τροποποίησε το γεωλογικό κριτήριο του τίτλου επί της υφαλοκρηπίδας». Η αποστροφή εξάλλου του ΔΔ στην περίπτωση οριοθέτησης Μάλτας - Λιβύης –στην οποία σημειωτέον εφάρμοσε στην πράξη τον κανόνα της μέσης γραμμής στην οριοθέτηση–, ότι «[η] εισαγωγή του κριτηρίου της απόστασης δεν έχει πάντως το αποτέλεσμα της καθιέρωσης της αρχής της «απόλυτης εγγύτητας» ή της χορήγησης στην αρχή της ίσης απόστασης του χαρακτήρα κανόνα γενικής και υποχρεωτικής ισχύος, ή προτεραιότητας σαν μεθόδου σε κάθε περίπτωση οριοθέτησης»
. Όπως ορθά επισημαίνεται «[ο] ίδιος, πάντως, ο φόβος του Δικαστηρίου μήπως εξομοιωθεί το κριτήριο της απόστασης με την εφαρμογή της μεθόδου της μέσης γραμμής – ίσης απόστασης, έρχεται να επιβεβαιώσει την σχέση αιτίου και αποτελέσματος που υπάρχει ανάμεσα στις δύο έννοιες»
. 
Πράγματι, η εξέλιξη της νομολογίας υπέρ της προτεραιότητας του κριτηρίου της απόστασης και της εγγύτητας είναι εμφανής. Παλαιότερα, το ΔΔ στην Απόφασή του της 20ής Φεβρουαρίου για την Υφαλοκρηπίδα της Βόρειας Θάλασσας
, δεν κατάφερε να φτάσει με την Απόφασή του στην πλήρη αποσύνδεση κυριαρχικών δικαιωμάτων και γεωλογικού δεσμού. Η αδυναμία και υπό μία έννοια  εμμονή του να συνδέσει την άσκηση των κυριαρχικών δικαιωμάτων με την υφαλοκρηπίδα μαρτυρούσε την προσκόλλησή του στην έννοια της αποτελεσματικής κατοχής. Μαρτυρούσε, επίσης, τον επηρεασμό του από τη Διακήρυξη Τρούμαν, κυρίως, στο σημείο που αυτή αναφερόταν στο γεωλογικό δεσμό παρακτίου κράτους και του βυθού
.    
 

δ. Οι οριοθετήσεις της ΑΟΖ στη Μαύρη Θάλασσα

Σύμφωνα με τα προηγούμενα η Μαύρη Θάλασσα αποτελεί ημίκλειστη θάλασσα, γεγονός που κατά το γράμμα και πνεύμα της Σύμβασης ΔΘ επιβάλλει την ανάγκη συνεργασίας των κρατών που την περικλείουν. Ήδη από το 1958 η Σοβιετική Ένωση, η Βουλγαρία και η Ρουμανία είχαν υπογράψει συμφωνία με αντικείμενο την αλιεία στη Μαύρη Θάλασσα
, με οριοθετικό κανόνα τη μέση γραμμή. Το εύρος αιγιαλίτιδας ζώνης 12 ν.μ. έγινε αποδεκτό από την Τουρκία, τη Βουλγαρία και τη Ρουμανία
. Ενδιαφέρον παρουσιάζει εδώ η θέση της Τουρκίας η οποία διαφοροποιεί την πολιτική της στο ζήτημα της αιγιαλίτιδας ζώνης για το Αιγαίο Πέλαγος, για το οποίο ορίζει ζώνη 6 ν.μ. Η Τουρκία είχε μάλιστα ξεκαθαρίσει τη θέση της στο ζήτημα με την κατάθεση εγγράφου το οποίο αναφερόταν στο εύρος των 12 νμ ήδη από την περίοδο κατάρτισης της Σύμβασης της Γενεύης το 1958, αλλά και με εφαρμογή ειδικών Νόμων και Διαταγμάτων
 τα οποία εξάλλου οδήγησαν στην υπογραφή συμφωνίας με την πρώην Σοβιετική Ένωση στις 17 Απριλίου 1973
 για την οριοθέτηση της αιγιαλίτιδας ζώνης των 12 ν.μ. στη Μαύρη Θάλασσα
. 
Ιδιαίτερο μάλιστα ενδιαφέρον παρουσιάζει η πολιτική της Τουρκίας κατά τη διάρκεια της Τρίτης Συνδιάσκεψης, η οποία κατέθεσε δέσμη προτάσεων που αποσκοπούσαν στην επιβολή ad hoc συναινετικών λύσεων για τις χώρες που περιβάλλουν ημίκλειστες θάλασσες κατά παρέκκλιση των γενικών ρυθμίσεων οι οποίες αφορούν για το σύνολο των θαλασσίων ζωνών, προτάσεις που απορρίφθηκαν πλην αυτών που αφορούσαν στην προστασία του θαλασσίου περιβάλλοντος των κλειστών, ημίκλειστων θαλασσών. Παράλληλα, στην ίδια λογική επιχείρησε να εντάξει το Αιγαίο Πέλαγος στο καθεστώς των κλειστών ή ημίκλειστων θαλασσών
 για τις οποίες πρότεινε μικρό εύρος αιγιαλίτιδας ζώνης
. Κατά την τουρκική προσέγγιση, το Αιγαίο αποτελεί «ημίκλειστη θάλασσα» με ιδιαίτερα γεωγραφικά και γεωλογικά χαρακτηριστικά, συνδυασμό μεγάλο αριθμό νησιών, νησίδων, βράχων που βρίσκονται πολύ κοντά στην ακτή της Μ. Ασίας και γενικότερη διαμόρφωση βυθού, τα οποία επιβάλλουν ειδική αντιμετώπιση του Αιγαίου. Έτσι, το Αιγαίο Πέλαγος αποτελεί μία ιδιότυπη ημίκλειστη θάλασσα, μία «ειδική περίσταση», λόγω της οποίας θα πρέπει να εξαιρεθεί από όλες τις γενικές ρυθμίσεις του δικαίου της θάλασσας (χωρικά ύδατα, υφαλοκρηπίδα, ΑΟΖ), αλλά να αντιμετωπισθεί με εφαρμογή ad hoc συμφωνιών, οι οποίες θα λαμβάνουν υπόψη αυτές ακριβώς τις «ειδικές περιστάσεις». Στην περίπτωση που καταστεί αδύνατη η επίτευξη αυτών των ad hoc συμφωνιών τότε η εφαρμοζόμενη ευθυδικία από το δικαιοδοτικό όργανο θα πρέπει να λαμβάνει υπόψη όλα τα γεωπολιτικά, γεωμορφολογικά, πληθυσμιακά και οικονομικά κριτήρια. Για την Τουρκία, η ιδανική λύση βάσει των προαναφερθέντων περιστάσεων είναι η εφαρμογή της μέσης γραμμής μεταξύ των ελληνικών ακτών (Θεσσαλίας, Στερεάς και Πελοποννήσου) και των τουρκικών ακτών, κάτι που θα σήμαινε τον διαχωρισμό του Αιγαίου στον 25ο μεσημβρινό.


Όσον αφορά στα ελληνικά νησιά, τα οποία η Τουρκία σκόπιμα ονομάζει «αιγιακά νησιά», η ορθή εφαρμογή της ευθυδικίας οδηγεί στην απόρριψη της υφαλοκρηπίδας τους. Και τούτο διότι, στην τουρκική προσέγγιση, η υφαλοκρηπίδα του Αιγαίου αποτελεί από τη μία πλευρά προέκταση των Μικρασιατικών και των Θρακικών ακτών, ενώ από την άλλη προέκταση της Μακεδονίας, της Θεσσαλίας και της Πελοποννήσου και όχι των νήσων που ευρίσκονται στο Αιγαίο. Η παράθεση της ως άνω τουρκικής θέσης στην Τρίτη Συνδιάσκεψη πυροδότησε μια σειρά αντιπαραθέσεων όχι μόνο με την ελληνική αντιπροσωπεία αλλά με το μεγαλύτερο μέρος των κρατών που μετείχαν στη Συνδιάσκεψη. Αναδιπλούμενη, λόγω αυτών των αντιδράσεων, η Τουρκία περιόρισε τις στοχεύσεις της μόνο στο Αιγαίο και πρότεινε την εξής φωτογραφική ρύθμιση: «τα νησιά ενός κράτους, τα οποία βρίσκονται επάνω στην υφαλοκρηπίδα άλλου κράτους δε θα έπρεπε να έχουν δική τους υφαλοκρηπίδα, εκτός, εάν η έκταση και ο πληθυσμός τους ήταν τουλάχιστον, 1/10 της συνολικής έκτασης και του συνολικού πληθυσμού του κράτους τους»
. Θα έπρεπε, δηλαδή, κατά την Τουρκία, να εξαιρεθούν όλα τα 2.800 νησιά του Αιγαίου και ακόμη ακτή η Κρήτη με εμβαδόν 8.259 τετραγωνικά χιλιόμετρα, όταν το 1/10 του συνολικού εμβαδού της ελληνικής επικράτειας είναι 13.198 τετραγωνικά χιλιόμετρα! Μάλιστα, η τουρκική αντιπροσωπεία έφτασε στο σημείο να ζητήσει την απόρριψη των χωρικών υδάτων των νησιών, εφόσον αυτά βρίσκονται εκτός της πλησιέστερης ηπειρωτικής ακτής του ιδίου κράτους και δε διαθέτουν οικονομική ζωή! 

Σχήμα 5: Τα όρια της Ελληνικής ΑΟΖ στο Αιγαίο σύμφωνα με το ΔΘ.

Πηγή: T. C. Kariotis, «A Greek Exclusive Economic Zone in the Aegean Sea», Mediterranean Quarterly, Vol (18)3, 2007, σελ. 69.

Από την άλλη πλευρά, η ελληνική αντιπροσωπεία με μεγάλη σαφήνεια ξεκαθάρισε ότι τα νησιά δεν μπορούν να αποτελούν «ειδική περίσταση», αλλά ενιαίο, αδιαίρετο, εδαφικό σύνολο με κύριο ηπειρωτικό κορμό. Επίσης, ότι η εδαφική κυριαρχία είναι ενιαία και εκτείνεται σε όλα τα εδάφη, που υπάγονται στην κρατική κυριαρχία. Υπό αυτή την έννοια, τα νησιά έχουν τα αυτά δικαιώματα με της ηπειρωτικές περιοχές, όσον αφορά στις θαλάσσιες ζώνες, υποθαλάσσιες και εναέριες ζώνες κυριαρχίας και δικαιοδοσίας. Επίσης, ότι η τυχόν θέσπιση ειδικών κανόνων κυριαρχίας για τις ημίκλειστες θάλασσες θα οδηγούσε σε ένα πολύ μεγάλο αριθμό εξαιρέσεων του δικαίου της θάλασσας πάνω στην υδρόγειο και συνακόλουθα σε πολλές διενέξεις. Επισημαίνουμε εδώ ότι, ενώ σε αντίθεση με τις «κλειστές θάλασσες», οι οποίες είναι ελάχιστες και συγκεκριμένες (Κασπία, Ερυθρά, Γαλιλαία, Αράλ, κ.τλ.), ως ημίκλειστες θάλασσες δύνανται να χαρακτηριστούν πάρα πολλές θάλασσες με ιδιαίτερα αυξημένο αριθμό ιδιαίτερων χαρακτηριστικών (γεωγραφικά, γεωμορφολογικά, χαρακτηριστικά εισόδου, εξόδου, εκτάσεως, κ.τλ.). Είναι χαρακτηριστικό το παράδειγμα της τεράστιας εκτάσεως ημίκλειστης θάλασσας Κελέβης, που βρίσκεται μεταξύ των ακτών της Ινδονησίας, Φιλιππινών και Μαλαισίας σε αντίθεση με την ημίκλειστη θάλασσα της Άκαμπα μεταξύ των ακτών της Αιγύπτου, Σαουδικής Αραβίας και Ισραήλ, η θάλασσα Σιάμ, μεταξύ Ταϋλάνδης, Καμπότζης, Ν. Βιετνάμ και Μαλαισίας, σε αντίθεση με τη θάλασσα του Ομάν, μεταξύ Ιράν και Ομάν, κ.τ.λ.

Σχήμα 6: Τα όρια της Τουρκικής ΑΟΖ στο Αιγαίο σύμφωνα με το ΔΘ.

Πηγή: T. C. Kariotis, «A Greek Exclusive Economic Zone in the Aegean Sea», Mediterranean Quarterly, Vol (18)3, 2007, σελ. 70. 
Είναι πρόδηλο ότι η στάση της Τουρκίας στην Τρίτη Συνδιάσκεψη αντανακλούσε ουσιαστικά την αγωνία της να νομιμοποιήσει τις πάγιες γεωπολιτικές της επιδιώξεις στο Αιγαίο Πέλαγος. Έτσι, όταν απέτυχε να πείσει τη συνδιάσκεψη ότι νήσοι δεν δικαιούνται δική τους υφαλοκρηπίδα ή ΑΟΖ όταν «επικάθηνται» στην υφαλοκρηπίδα ή ΑΟΖ παρακτίου κράτους (βλ. Τουρκία) - μια θέση η οποία είναι χωρίς αξία, πέρα από το γεγονός ότι «υπήρξε, πάντοτε, αυθαίρετη και ποτέ μέχρι σήμερα δεν αποδείχθηκε»
-  καταψήφισε τη Σύμβαση ΔΘ
. Αντιμετωπίζει δε έκτοτε τη Σύμβαση ΔΘ ως res inter alios acta. Έχει, όμως, ενδιαφέρον και το εξής γεγονός: Πριν ακόμη ολοκληρωθούν οι διαπραγματεύσεις στην Τρίτη Συνδιάσκεψη και ενώ η Τουρκία μετέχει σε αυτή ενεργά δεν αναμένει το αποτέλεσμά της αλλά προχωράει σε παράλληλες διαπραγματεύσεις με τη Σοβιετική Ένωση με αντικείμενο την οριοθέτηση της υφαλοκρηπίδας στην ημίκλειστη Μαύρη Θάλασσα. Τελικά υπογράφει σχετικό  Πρωτόκολλο τον Ιούνιο του 1978 στο οποίο, μεταξύ άλλων, αναφέρεται ότι «τα δύο μέρη συμφώνησαν να προχωρήσουν στην οριοθέτηση με βάση την αρχή της ευθυδικίας (equity), λαμβάνοντας υπόψη όλες τις σχετικές περιστάσεις και τύπους του διεθνούς δικαίου»
. Ενώ, αξίζει ιδιαίτερης προσοχής το γεγονός ότι η Τουρκία επέμεινε να γίνει αναφορά στην αρχή της ευθυδικίας στην παραπάνω διμερή συμφωνία, παρότι η οριοθέτηση στη Μαύρη Θάλασσα έγινε στην πράξη με τον κανόνα της μέσης γραμμής (equidistance). Ο λόγος είναι προφανής. Προκειμένου, να επικαλεστεί και πάλι την ευθυδικία στο Αιγαίο. Όμως, σε αυτή την περίπτωση θα προχωρούσε σε διαφορετική ερμηνευτική προσέγγιση: Κατά την Τουρκία, η οριοθετική γραμμή πρέπει να κινηθεί στη μέση γραμμή μεταξύ της μικρασιατικής ακτής και του ελληνικού ηπειρωτικού κορμού. Ένα δεύτερο σημείο το οποίο χρήζει ιδιαίτερης μνείας είναι ότι ενώ στην Τρίτη  Συνδιάσκεψη η Τουρκία επιχειρεί να κατοχυρώσει ένα ειδικό καθεστώς για τις ημίκλειστες θάλασσες (ad hoc συμφωνίες κ.λπ) στην περίπτωση της Μαύρης Θάλασσας αποδέχεται όλες τις ρυθμίσεις της Σύμβασης ΔΘ για τις ημίκλειστες θάλασσες. Κυρίως, τις ρυθμίσεις για την οριοθέτηση επικαλυπτομένων υφαλοκρηπίδων, δηλαδή την ευθυδικία. Ας σημειωθεί εδώ ότι στην περίπτωση της Μ. Θάλασσας η Τουρκία «ξεχνά» μπροστά στη Σοβιετική Ένωση τις αιτιάσεις για ειδικές περιστάσεις που προβάλλει έναντι στην Ελλάδας και αποδέχεται την ευθυδικία την οποία εφαρμόζει μάλιστα με βάση τον κανόνα της μέσης γραμμής. Αντίστοιχη πολιτική ακολούθησε και στην περίπτωση της ΑΟΖ. Παρόλο που η Τουρκία καταψήφισε τη Σύμβαση ΔΘ -η οποία προβλέπει την ΑΟΖ-, εντούτοις, τέσσερα χρόνια μετά υιοθέτησε ΑΟΖ στη Μαύρη Θάλασσα σε διμερή συμφωνία με την πρώην Σοβιετική Ένωση. Η συμφωνία συνομολογήθηκε με τη μέθοδο ανταλλαγής επιστολών, στις 23 Δεκεμβρίου 1986 και 6 Φεβρουαρίου 1987, αντίστοιχα
. Η οριοθετική γραμμή, ήταν αυτή ακριβώς που είχε συμφωνηθεί με τη Σύμβαση της 23 Ιουνίου 1978 για την οριοθέτηση της Υφαλοκρηπίδας
. Για μια ακόμη φορά, η οριοθέτηση σε θεωρητικό επίπεδο, έλαβε χώρα με βάση την ευθυδικία, ενώ στην πράξη η οριοθετική γραμμή κινήθηκε στη λογική της μέσης γραμμής
. 

Ένα άλλο ζήτημα που παρουσιάζει ενδιαφέρον στη Μαύρη Θάλασσα από πλευράς οριοθετήσεων αφορά στη Νήσο Serpent της Ουκρανίας η οποία βρίσκεται 30 έως 40 ν.μ. προς τη μεριά του oυκρανικού - ρουμανικού χερσαίου συνόρου, με τρόπο που επηρεάζει σημαντικά στη διαμόρφωση της μέσης γραμμής ανάμεσα στα δύο κράτη. Και είναι ακριβώς ο λόγος για τον οποίο τον Σεπτέμβριο 2004 η Ρουμανία προσέφυγε κατά της Ουκρανίας στο Διεθνές Δικαστήριο της Χάγης για την οριοθέτηση του θαλασσίου συνόρου. Το ζήτημα ήταν αρκετά περίπλοκο στο μέτρο που το πολύ μικρό νησί Serpent έκτασης μόλις 0,17 τετραγωνικών χιλιομέτρων, μήκους 662 μέτρων και πλάτους 440 μέτρων, κατοικήθηκε για πρώτη φορά το 2004 από 100 κατοίκους. Ενδιαφέρον παρουσιάζει το γεγονός ότι το Διεθνές Δικαστήριο της Χάγης στο οποίο προσέφυγαν οι δύο χώρες, δεν προχώρησε στο νομικό χαρακτηρισμό της μικρής νήσου: νήσος ή βράχος. Σημειώνεται ότι στην πρώτη περίπτωση (νήσος) το Serpent δικαιούται, κατά τη  Σύμβαση ΔΘ, πλήρη δικαιώματα όσον αφορά στις θαλάσσιες ζώνες που προβλέπει η σύμβαση
, ενώ στη δεύτερη (βράχος) δικαιούται μόνον αιγιαλίτιδα ζώνη. Από την απόφαση, ωστόσο, του Δικαστηρίου η οποία αναγνώρισε μόνον δικαιώματα χωρικών υδάτων τεκμαίρεται ότι το Serpent αντιμετωπίσθηκε ως βράχος, γεγονός που δικαίωσε κατά πολύ τη θέση της Ρουμανίας, η οποία κέρδισε το 79,3% της διεκδικουμένης από αυτήν υφαλοκρηπίδα
. 


Η απόφαση του Δικαστηρίου προσέλκυσε το ενδιαφέρον των ελληνικών ΜΜΕ λόγω ακριβώς των πολλών ομοιοτήτων που παρουσιάζει η περίπτωση της διαφοράς Ουκρανίας – Ρουμανίας για το Serpent με την αντίστοιχη περίπτωση της διαφοράς Ελλάδας – Τουρκίας για τα νησιά του Αιγαίου Πελάγους για τα οποία η Τουρκία –όπως και η Ρουμανία για το Serpent– δεν αναγνωρίζει δικαιώματα υφαλοκρηπίδας ή ΑΟΖ. Ωστόσο, θεωρούμε ότι αυτός ο παραλληλισμός παρουσιάζει σημαντικές δυσχέρειες. Πρώτον, διότι, το μικρό μέγεθος του Serpent σε συνδυασμό με το γεγονός ότι κατοικείται από πολύ μικρό αριθμό κατοίκων, ενώ ήταν ακατοίκητο για πολλά έτη αποδυναμώνει την απόφαση του Δικαστηρίου στο μέτρο που το Αιγαίο Πέλαγος βρίσκεται υψηλός αριθμός νήσων, κατά πολύ μεγαλύτερους μεγέθους κατοικουμένων επι το πλείστον από μεγάλο αριθμό κατοίκων
. Σημείο που παρουσιάζει ιδιαίτερο ενδιαφέρον για τα ελληνικά συμφέροντα στο Αιγαίο είναι ότι το Δικαστήριο δεν συνέδεσε την απόφασή του με το νομικό χαρακτήρα της Μ. Θάλασσας, ότι δηλαδή αποτελεί κατά τη Σύμβαση ΔΘ ημίκλειστη θάλασσα, κάτι που θα μπορούσε να δημιουργήσει ένα κατά κάποιο τρόπο δεδικασμένο και για την ελληνοτουρκική διαφορά στο Αιγαίο Πέλαγος το οποίο αποτελεί επίσης ημίκλειστη θάλασσα. Έτσι, το Δικαστήριο δεν παρέκλινε από τη Σύμβαση ΔΘ η οποία αντιμετωπίζει τις ημίκλειστες χωρίς καμία διάκριση όσον αφορά στα θέματα οριοθετήσεων θαλασσίων ζωνών. Το γεγονός, πάντως, ότι το Δικαστήριο αναγνώρισε χωρικά ύδατα 12 ναυτικών μιλίων στο μικροσκοπικό Serpent σε συνδυασμό με τον μικρό πληθυσμό του, προσφέρει μία κατά κάποιο τρόπο μικρή ικανοποίηση. Όχι μεγάλη ικανοποίηση γιατί εφόσον υπάρχουν κάτοικοι στο Serpent oι οποίοι μένουν σε αυτό για πολλά χρόνια, τότε σύμφωνα με τη Σύμβαση ΔΘ (άρθρο 121), το Serpent αποδεικνύει στην πράξη ότι μπορεί να βαστάξει ανθρώπινο πληθυσμό, άρα είναι νησί και κατ΄ αποτέλεσμα δικαιούται υφαλοκρηπίδα και ΑΟΖ. Και είναι εξάλλου ακριβώς ο λόγος που το Δικαστήριο δεν προχώρησε στον χαρακτηρισμό του Serpent ως βράχος ή νησί. Και τούτο διότι, εφόσον το χαρακτήριζε νησί θα έπρεπε να του αναγνωριστούν δικαιώματα οικονομικών ζωνών. Από την άλλη πλευρά, δεν μπορούσε να το χαρακτηρίσει και βράχο εφόσον πάνω σε αυτό διαμένουν επι σειρά ετών ανθρώπινος πληθυσμός. Έτσι δεν προχώρησε στον χαρακτηρισμό του και αναγνώρισε σε αυτό μόνον δικαιώματα βράχου (δηλαδή χωρικά ύδατα). 


Διαφορετική, τέλος, είναι η θέση των ελληνικών νησιών του Αιγαίου Αρχιπελάγους λόγω ακριβώς της Αρχιπελαγικής δομής του, το οποίο μολονότι δεν είναι αρχιπέλαγος με την έννοια της Σύμβασης ΔΘ, η αρχιπελαγική δομή του αποτελεί μία πραγματικότητα που θα πρέπει να ληφθεί υπόψη σε μια οριοθέτηση που θέλει να έχει κάποιο δίκαιο χαρακτήρα υπέρ του παρακτίου κράτους που διαθέτει αυτό το αρχιπέλαγος. Αυτή η αρχιπελαγική δομή δεν μπορεί να μην ληφθεί υπόψη σε περίπτωση οριοθέτησης, εφόσον η ύπαρξή της διασφαλίζει την πολιτική και οικονομική ενότητα του νησιωτικού με τον ηπειρωτικό χώρο. Και εφόσον υπάρξει περίπτωση αμφιβολίας, αυτή η αμφιβολία θα πρέπει να λειτουργήσει υπέρ της ενότητας του αρχιπελάγους παρά της διάσπασής του. Με άλλα λόγια, αυτή η αρχιπελαγική δομή πρέπει να παίξει ρόλο σε κάποια οριοθέτηση, εφόσον είναι αδιάσπαστη. Θα πρέπει να ληφθεί υπόψη ως ειδική περίσταση η οποία έχει φυσικό χαρακτήρα
.     

Σχήμα 6: Τα όρια της Τουρκικής ΑΟΖ στην Μαύρη θάλασσα.

Πηγή:  www.seaaroundus.org, Δεκέμβριο 2007.
Η Τουρκία θα ανέμενε κανείς πέραν της Μαύρης Θάλασσας ότι θα επιχειρούσε να προχωρήσει σε διακήρυξη / οριοθέτηση στη Μεσόγειο εφόσον έχει καθιερώσει αιγιαλίτιδα ζώνη 12 νμ εκεί, χωρίς να λάβει υπόψη της την ΑΟΖ της Κύπρου, την οποία εξάλλου δεν αναγνωρίζει. Όμως, η αγνόηση των απειλών της Άγκυρας από την Κύπρο και η διακήρυξη από την τελευταία ΑΟΖ για την οριοθέτηση της οποίας προχώρησε στη  σύναψη συμφωνιών οριοθέτησης με την Αίγυπτο και τον Λίβανο- κάτι που η Ελλάδα με τα κράτη της περιφέρειάς της Αίγυπτο, Λιβύη, Αλβανία πλην Ιταλίας δεν έχει ακόμη κάνει-, απέτρεψε την Τουρκία από την οριοθέτηση ΑΟΖ στη ΝΑ Μεσόγειο. Σε αυτό το πλαίσιο κινούμενη η Κύπρος έχει προχωρήσει σε διαβουλεύσεις με τη Συρία, το Ισραήλ και την Ιορδανία για την οριοθέτηση και την εκμετάλλευση του πετρελαίου και του φυσικού αερίου που έχει εντοπιστεί εκεί. Στις 17 Δεκεμβρίου 2010, σύμφωνα με δήλωση του ΥΠΕΞ της Κύπρου, οι ως άνω διαβουλεύσεις οδήγησαν στην υπογραφή συμφωνίας μεταξύ της Κύπρου και του Ισραήλ για την οριοθέτηση της ΑΟΖ. Η πρόσφατη Συμφωνία για Οριοθέτηση της Αποκλειστικής Οικονομικής Ζώνης που υπέγραψε η Κυπριακή Δημοκρατία με το Κράτος του Ισραήλ έγινε εντός των πλαισίων άσκησης των κυριαρχικών της δικαιωμάτων. Υπέρ της συμφωνίας συγκατατέθηκε και η ΕΕ η οποία στο πρόσφατο Συμβούλιο Υπουργών Εξωτερικών ενέκρινε κείμενο Συμπερασμάτων, που υιοθετήθηκε από τη Σύνοδο Κορυφής της ΕΕ, στο οποίο επαναλαμβάνεται το δικαίωμα όλων των κρατών μελών για άσκηση των κυριαρχικών τους δικαιωμάτων. Χαρακτηριστικά αναφέρεται: «η ΕΕ υπογραμμίζει και πάλι όλα τα κυριαρχικά δικαιώματα των κρατών μελών της ΕΕ στα οποία συμπεριλαμβάνεται, μεταξύ άλλων, η προσχώρηση σε διμερείς συμφωνίες, σύμφωνα με το κεκτημένο της ΕΕ και το διεθνές δίκαιο, συμπεριλαμβανομένης της Σύμβασης των ΗΕ για το Δίκαιο της Θάλασσας». Σημειώνεται εδώ ότι η Κυπριακή Δημοκρατία είναι πλήρως και διεθνώς αναγνωρισμένο κράτος και είναι το μόνο νόμιμο κράτος στην Κύπρο, το οποίο εκπροσωπεί όχι μόνο τον κυπριακό λαό, αλλά και αυτούς τους Τουρκοκύπριους. Η Τουρκία, όπως άλλωστε προβλέπεται στη Δήλωση του Συμβουλίου της ΕΕ του Σεπτεμβρίου του 2005, η Τουρκία όχι μόνο δεν δικαιούται να αμφισβητεί την ως άνω συμφωνία αλλά αντίθετα έχει την υποχρέωση να προχωρήσει στην αναγνώριση της Κυπριακής Δημοκρατίας, κάτι που απαιτεί εξάλλου η ενταξιακή πορείας της.Η ολοκλήρωση των συμφωνιών και η οριοθέτηση της ΑΟΖ της θαλάσσιας περιοχής της Κύπρου σε ένα ευρύτερο περιφερειακό πλαίσιο είναι αναγκαία για την ενεργοποίηση των συμφωνιών Κύπρου – Αιγαίου και Κύπρου - Λιβάνου λόγω των επικαλυπτομένων ΑΟΖ στην περιοχή. Υπέρ αυτών των περιφερειακών συμφωνιών θα λειτουργήσει και η προσχώρηση της Συρίας και του Ισραήλ στη Σύμβαση ΔΘ
.

Συμπερασματικές Παρατηρήσεις


Το μεγάλο εύρος ακτών της πρώην Σοβιετικής Ένωσης και Τουρκίας στη Μαύρη Θάλασσα οδήγησαν τα δύο κράτη να αναπτύξουν πρόωρα την πρωτοβουλία «διαμελισμού» θα τολμούσαμε να πούμε της Μαύρης Θάλασσας. Αυτές οι συμφωνίες ίσχυσαν μετά τη διάσπαση της Σοβιετικής Ένωσης και για τα διάδοχα κράτη αυτής, τη Ρωσία, τη Γεωργία και την Ουκρανία. Ενώ τη λογική των οριοθετήσεων ακολούθησαν σύντομα η Ρουμανία και η Βουλγαρία. Στις 14 Ιουλίου 1997 υπογράφηκε Πρωτόκολλο μεταξύ της Τουρκίας και της  Γεωργίας σχετικά με την επιβεβαίωση των θαλάσσιων συνόρων μεταξύ τους στη Μαύρη Θάλασσα. Στις 4 Δεκεμβρίου 1997 υπογράφηκε συμφωνία μεταξύ της Τουρκίας και της Βουλγαρίας σχετικά με τον καθορισμό των συνόρων στην περιοχή του στομίου Mutludere / ποτάμι Rezovska και οριοθέτηση των θαλάσσιων περιοχών μεταξύ των δύο κρατών στη Μαύρη Θάλασσα Αυτό όμως που προκαλεί ιδιαίτερο ενδιαφέρον όσον αφορά στην Τουρκία είναι το γεγονός ότι την περίοδο που η Τουρκία μαχόταν στην Τρίτη Συνδιάσκεψη του Δικαίου της Θάλασσας για να εξαιρέσει τις ημίκλειστες θάλασσες από τις γενικές ρυθμίσεις του Δικαίου της Θάλασσας προχώρησε σε διαπραγματεύσεις με τη Σοβιετική Ένωση και ενώπιον της αποδέχεται όλες τις ρυθμίσεις που αρνείται να δεχθεί στη Συνδιάσκεψη, ενώ και τα έτη 1978 και 1987 αντίστοιχα υπογράφει και τις σχετικές συμφωνίες για οριοθέτηση υφαλοκρηπίδας και ΑΟΖ, αδιαφορώντας για το γεγονός ότι αυτές οι δύο συμφωνίες καθώς αναφέρονται σε  οριοθετήσεις με βάση τη μέση γραμμή αποδυναμώνουν δραματικά αν όχι ακυρώνουν τη βασική επιχειρηματολογία της Τουρκίας για τις ημίκλειστες θάλασσες (ειδικό καθεστώς κ.λπ)
. Παρά ταύτα η Άγκυρα ανερυθρίαστα απειλεί με πόλεμο την Ελλάδα εφόσον προχωρήσει σε επέκταση χωρικών υδάτων ή ΑΟΖ στο Αιγαίο Πέλαγος ακόμη και στο πλαίσιο που οριοθετεί η Σύμβαση ΔΘ, παραβλέποντας σκόπιμα το γεγονός ότι το Αιγαίο Πέλαγος είναι ημίκλειστη θάλασσα αντίστοιχη της Μαύρης Θάλασσας.
 
    
Ένας από τους λόγους που η Τουρκία καταψήφισε τη Σύμβαση ΔΘ ήταν ακριβώς το γεγονός ότι η σύμβαση δεν υιοθέτησε τις τουρκικές προτάσεις σχετικά με τις οριοθετήσεις επικαλυπτόμενων υφαλοκρηπίδων ή ΑΟΖ στις ημίκλειστες θάλασσες, προτάσεις οι οποίες αποσκοπούσαν τελικά στη διχοτόμηση του Αιγαίου Πελάγους. Πρέπει όμως εδώ να σημειωθεί το εξής: η Σύμβαση ΔΘ δεν είναι οποιοδήποτε συμβατικό κείμενο, είναι ένα κείμενο το οποίο έγινε αποδεκτό από το σύνολο της διεθνούς κοινότητας με ελάχιστες πλέον εξαιρέσεις, ενώ το μεγαλύτερο μέρος του κειμένου του έχει ήδη καταστεί μέρος του εθιμικού δικαίου. Επομένως η άρνηση επομένως της Τουρκίας να αποδεχθεί τις ρυθμίσεις του ισοδυναμεί ουσιαστικά με άρνησή της να αποδεχθεί ισχύον διεθνές δίκαιο. Ορθά αναφέρεται ότι «[η] όλη θεώρηση της Τουρκίας αναφορικά με το Αιγαίο είναι αμιγώς πολιτική, συνοδευόμενη από απειλές τύπου «casus belli». Προκρίνει, πρωταρχικά, τις πολιτικές μεθόδους επίλυσης (π.χ. διαπραγματεύσεις) των οποίων διαφορών αυτή ορίζει, γι’ αυτό και η επίκαιρη γενικόλογη επίκληση του άρθρου 33 (1) Χάρτη ΗΕ, που καταγράφει, ενδεικτικά, τις νομικές / πολιτικές μεθόδους διευθέτησης των διαφορών. Εξάλλου, δεν αναγνωρίζει τη δικαιοδοσία του Διεθνούς Δικαστηρίου. Οι πολιτικές μέθοδοι επίλυσης διαφορών (διαπραγμάτευση, μεσολάβηση, συνδιαλλαγή, καλές υπηρεσίες) επιτρέπουν σχετικά εύκολα την απομάκρυνση από την αυστηρή εφαρμογή και ερμηνεύει το ισχύον – συμβατικό / εθιμικό – διεθνές δίκαιο, ακόμη κι όταν οι διάδικοι του υποδεικνύουν –με συνυποσχετικό- «δίκαιες λύσεις»- ευθυδικία»
. 


Είναι σχεδόν βέβαιο ότι η στάση της Τουρκίας δεν είναι παράνομη με όρους διεθνούς δικαίου. Από την άλλη όμως πλευρά είναι απόλυτα βέβαιο ότι τέτοιες πολιτικές οι οποίες συνίστανται σε ευκαιριακή ερμηνεία και εφαρμογή διατάξεων μίας σύμβασης παγκοσμίου χαρακτήρα όπως είναι η Σύμβαση ΔΘ κάθε άλλο παρά μπορούν να συμβάλλουν στην οικοδόμηση ενός ειρηνικού περιβάλλοντος και ενός περιβάλλοντος συνεργασίας και ασφάλειας στην περιοχή
. Πολύ περισσότερο που οι περισσότερες ρυθμίσεις της Σύμβασης ΔΘ έχουν θεσπισθεί σε μορφή package deal, δηλαδή σε βάση «δούναι και λαβείν», που σημαίνει ότι ή αποδέχεσαι όλες τις ρυθμίσεις της σύμβασης ως «πακέτο» ή συνολικά τις απορρίπτεις
. Αυτό μπορεί να γίνει εύκολα αντιληπτό εάν υποτεθεί ότι ένας αριθμός κρατών που δεν είχε προσχωρήσει στη Σύμβαση ΔΘ έκανε επιλεκτική χρήση των ευνοϊκών διατάξεων της, δηλαδή των σημαντικότερων καρπών αυτής, αγνοώντας τις υποχρεώσεις που ακολουθούν αυτούς τους καρπούς. Θα επικρατούσε αυτόματα μια χαοτική κατάσταση, όχι σε διμερές, αλλά σε παγκόσμιο, πλέον, επίπεδο. Και τούτο είναι άκρως επικίνδυνο για τη διεθνή ασφάλεια που μαζί με την εθνική αξιοπρέπεια που είναι και τα ζητούμενα. Όσο για την Ελλάδα θα πρέπει να πιστέψει στον εαυτό της για να διεκδικήσει αυτά που δικαιούται να έχει, τα οποία εάν δεν διεκδικήσει στο τέλος θα χάσει εφόσον κανείς άλλος δεν θα της παραχωρήσει με δική του πρωτοβουλία. Ο χρόνος δεν είναι ο καλύτερος σύμμαχος σε αυτές τις περιπτώσεις. Και η επέκταση των χωρικών υδάτων 12 ν.μ. στο Ιόνιο Πέλαγος, παράλληλα με τη διακήρυξη ΑΟΖ στην ίδια περιοχή, στην οποία η Ιταλία και η Αλβανία έχουν προχωρήσει αντίστοιχα σε αυτές τις ρυθμίσεις, είναι ένα καλό πρώτο βήμα στην κατεύθυνση της ενεργοποίησης των διατάξεων της Σύμβασης ΔΘ υπέρ των ελληνικών συμφερόντων. Η Ελλάδα επιβάλλεται να εκμεταλλευτεί όλες τις δυνατότητες που τις παρέχει το διεθνές δίκαιο και να μην απεμπολήσει αυτές, καθώς μία τέτοια απεμπόληση θα μπορούσε να νοηθεί μόνον μετά από πολεμική σύρραξη στην οποία η Ελλάδα ηττήθηκε στο πλαίσιο μίας συνθήκης ειρήνης που ακολούθησε αυτή την ήττα. Τούτο όμως δεν έχει συμβεί. Το μόνο που έχει συμβεί είναι οι απειλές τις Άγκυρας. Και δεν μπορεί αυτές οι απειλές να επιφέρουν αποτελέσματα στην Ελλάδα, αποτελέσματα ήττας από πολεμική σύρραξη. 

Χάρτης 1.
Πηγή: http://www.icj-cij.org/docket/files/132/14985.pdf, Νοέμβριος 2010.

Χάρτης 2.
Πηγή: http://www.icj-cij.org/docket/files/132/14985.pdf, Νοέμβριος 2010.

Χάρτης 3.
Πηγή: http://www.icj-cij.org/docket/files/132/14985.pdf, Νοέμβριος 2010.

Χάρτης 4.

Πηγή: http://infognomonpolitics.blogspot.com/2009/02/blog-post_9036.html, Νοέμβριος 2010.

Το 1973, 1978 και 1987 η Τουρκία και ΕΣΣΔ οριοθέτησαν τα χωρικά ύδατα, την υφαλοκρηπίδα και την ΑΟΖ εκτεινόμενη από το σημείο που αποτελεί σήμερα το χερσαίο Γεωργίας - Τουρκίας, όπως παρουσιάζεται στον ακόλουθο χάρτη (περίπου 440 ν.μ. από τον τερματισμό της ξηράς). Το τερματικό σημείο βρίσκεται περίπου νοτιοδυτικά της Χερσονήσου της Κριμαίας. Ενδιαφέρον παρουσιάζει το γεγονός ότι θεωρείτο η περίπου θέση της μέσης γραμμής τριών σημείων ανάμεσα στην ΕΣΣΔ, Ρουμανία και Τουρκία. Το όριο αυτό κινείται στη λογική της μέσης γραμμής. Μετά την πτώση της ΕΣΣΔ, το 1991, η Γεωργία, η Ρωσική Ομοσπονδία και η Ουκρανία δέχθηκαν τις συμφωνίες που είχε συνάψει η ΕΣΣΔ με την Τουρκία όσον αφορά την οριοθέτηση των θαλασσίων συνόρων.

Χάρτης 5.

Πηγή: Nuno Marques Antunes, Towards the Conceptualisation of Maritime Delimitation, Martinus Nijhoff publishers, Leiden-Boston, 2003, σελ. 485.
� Η Αζοφική Θάλασσα καλύπτει επιφάνεια 35.000 τ. χλμ. της Μαύρης Θάλασσας, που κείται μεταξύ � HYPERLINK "http://www.livepedia.gr/index.php/%CE%9A%CF%81%CE%B9%CE%BC%CE%B1%CE%AF%CE%B1" \o "Κριμαία" �Κριμαία�ς και Καυκάσου. Τα βάθη της κινούνται μεταξύ 3 και 14 μέτρων, ενώ εκβάλλουν σε αυτήν περί τους 20 ποταμούς. Η Αζοφική Θάλασσα ενώνεται με τον Εύξεινο πόντο με τον πορθμό του Κέρτς. Ομοιάζει με περίκλειστη λίμνη. 


� Η Θάλασσα του Μαρμαρά (� HYPERLINK "http://el.wikipedia.org/wiki/%CE%A4%CE%BF%CF%85%CF%81%CE%BA%CE%B9%CE%BA%CE%AE_%CE%B3%CE%BB%CF%8E%CF%83%CF%83%CE%B1" \o "Τουρκική γλώσσα" �Τούρκικα�: Marmara Denizi) συνδέει τη � HYPERLINK "http://el.wikipedia.org/wiki/%CE%9C%CE%B1%CF%8D%CF%81%CE%B7_%CE%98%CE%AC%CE%BB%CE%B1%CF%83%CF%83%CE%B1" \o "Μαύρη Θάλασσα" �Μαύρη Θάλασσα� (Εύξεινο Πόντο) με το � HYPERLINK "http://el.wikipedia.org/wiki/%CE%91%CE%B9%CE%B3%CE%B1%CE%AF%CE%BF_%CE%A0%CE%AD%CE%BB%CE%B1%CE%B3%CE%BF%CF%82" \o "Αιγαίο Πέλαγος" �Αιγαίο Πέλαγος�, αποτελώντας, έτσι, το διαχωριστικό όριο του Ασιατικής και Ευρωπαϊκής Τουρκίας. Είναι εσωτερική � HYPERLINK "http://el.wikipedia.org/wiki/%CE%98%CE%AC%CE%BB%CE%B1%CF%83%CF%83%CE%B1" \o "Θάλασσα" �θάλασσα� με δύο ακραίους � HYPERLINK "http://el.wikipedia.org/wiki/%CE%A0%CE%BF%CF%81%CE%B8%CE%BC%CF%8C%CF%82" \o "Πορθμός" �πορθμούς�, τον Βόσπορο που τη συνδέει με τη Μαύρη Θάλασσα και τον Ελλήσποντο ή � HYPERLINK "http://el.wikipedia.org/wiki/%CE%94%CE%B1%CF%81%CE%B4%CE%B1%CE%BD%CE%AD%CE%BB%CE%BB%CE%B9%CE%B1" \o "Δαρδανέλλια" �Δαρδανέλια� με το Αιγαίο. Ο Βόσπορος αποτελεί επίσης διαχωριστικό όριο ανάμεσα στην ασιατική και την ευρωπαϊκή πλευρά της � HYPERLINK "http://el.wikipedia.org/wiki/%CE%9A%CF%89%CE%BD%CF%83%CF%84%CE%B1%CE%BD%CF%84%CE%B9%CE%BD%CE%BF%CF%8D%CF%80%CE%BF%CE%BB%CE%B7" \o "Κωνσταντινούπολη" �Κωνσταντινούπολη�ς. Με έκταση 11.350 χλμ² καλύπτει όλη τη θαλάσσια έκταση από � HYPERLINK "http://el.wikipedia.org/wiki/%CE%9A%CE%B1%CE%BB%CE%BB%CE%AF%CF%80%CE%BF%CE%BB%CE%B7" \o "Καλλίπολη" �Καλλίπολη� μέχρι τη � HYPERLINK "http://el.wikipedia.org/wiki/%CE%9D%CE%B9%CE%BA%CE%BF%CE%BC%CE%AE%CE%B4%CE%B5%CE%B9%CE%B1" \o "Νικομήδεια" �Νικομήδεια� σε απόσταση περί τα 145 � HYPERLINK "http://el.wikipedia.org/wiki/%CE%9C%CE%AF%CE%BB%CE%B9" \o "Μίλι" �μίλια�. Η ευρωπαϊκή � HYPERLINK "http://el.wikipedia.org/wiki/%CE%91%CE%BA%CF%84%CE%AE" \o "Ακτή" ��ακτή έχει άνοιγμα 30 μίλια, ενώ η ασιατική περί τα 300 μίλια. Στην πραγματικότητα η Θάλασσα του Μαρμαρά είναι ένας θαλάσσιος ποταμός, μέσω του οποίου ο Βόσπορος μεταφέρει την υπερπλήρωση υδάτων του Ευξείνου τα οποία συγκεντρώνονται από τις εκβολές ποταμών. Στη συνέχεια η Θάλασσα του Μαρμαρά εκβάλλει τη δική της υπερπλήρωση μέσω του Ελλησπόντου στο Αιγαίο. Έτσι δημιουργείται συνεχές "θαλάσσιο ρεύμα", το οποίο κατευθύνεται προς το Αιγαίο.�Λόγω της ταχύτητας αυτού του ρεύματος έχει προκληθεί μεγάλος αριθμός � HYPERLINK "http://el.wikipedia.org/wiki/%CE%9D%CE%B1%CF%85%CF%84%CE%B9%CE%BA%CF%8C_%CE%B1%CF%84%CF%8D%CF%87%CE%B7%CE%BC%CE%B1" \o "Ναυτικό ατύχημα" �ναυτικών ατυχημάτων, γεγονός που καθιστά την �πλοήγηση των διερχομένων πλοίων υπό � HYPERLINK "http://el.wikipedia.org/wiki/%CE%A0%CE%BB%CE%BF%CE%B7%CE%B3%CF%8C%CF%82" \o "Πλοηγός" �πλοηγούς� είναι υποχρεωτική. Υφίστανται επίσης δυο μεγάλες νησιωτικές ομάδες, οι καλούμενες � HYPERLINK "http://el.wikipedia.org/wiki/%CE%A0%CF%81%CE%B9%CE%B3%CE%BA%CE%B7%CF%80%CE%BF%CE%BD%CE%AE%CF%83%CE%B9%CE%B1" \o "Πριγκηπονήσια" �Πριγκιποννήσια� και � HYPERLINK "http://el.wikipedia.org/wiki/%CE%9D%CE%B7%CF%83%CE%B9%CE%AC_%CF%84%CE%BF%CF%85_%CE%9C%CE%B1%CF%81%CE%BC%CE%B1%CF%81%CE%AC" \o "Νησιά του Μαρμαρά" �Νησιά του Μαρμαρά�. Λόγω των πλουσίων πηγών  � HYPERLINK "http://el.wikipedia.org/wiki/%CE%9C%CE%AC%CF%81%CE%BC%CE%B1%CF%81%CE%BF" \o "Μάρμαρο" �μαρμάρου� που βρίσκονται στην τελευταία ομάδα έχει πάρει τον όνομά της. Προποντίς ήταν το αρχαίο � HYPERLINK "http://el.wikipedia.org/wiki/%CE%95%CE%BB%CE%BB%CE%B7%CE%BD%CE%B9%CE%BA%CE%AE_%CE%B3%CE%BB%CF%8E%CF%83%CF%83%CE%B1" \o "Ελληνική γλώσσα" �ελληνικό� όνομα της θάλασσας. Η ετυμολογία της λέξης ήταν προ + πόντος, δηλαδή πριν από του Ευξείνου Πόντου, δηλαδή της Μαύρης Θάλασσας. Βλ. Βικιπαίδεια, Θάλασσα του Μαρμαρά, 19 Νοεμβρίου 2010.   

� Βλ. Γρ. Τσάλτα, «Το Καθεστώς της Ηπειρωτικής Υφαλοκρηπίδας σύμφωνα με τη Νέα Σύμβαση (1982) για το Διεθνές δίκαιο της Θάλασσας και τα Ελληνικά Συμφέροντα», Διεθνές Δίκαιο και Διεθνής Πολιτική, τ. 9, Θεσσαλονίκη, 1985, σελ. 201-2.


� Βλ. United States Department of State (Bureau of Oceans and International Environmental and Scientific Affairs), Limits in the Seas, No 109, nternational Maritime Boundaries, Vol. II, Edited by J.I. Charney & L.M. Alexander, Martinus Nijhoff Publishers, 1993, σελ. 1693-1700.


� Η συμφωνία ισχύει για την Γεωργία, Ρωσία και Ουκρανία τα οποία είναι τα διάδοχα κράτη της ΕΣΣΔ.

� Βλ. International Maritime Boundaries, Vol.II, Edited by J.I. Charney & L.M. Alexander, Martinus Nijhoff Publishers, 1993, σελ. 1701-7.


� Βλ. άρθρο 121 της Σύμβασης ΔΘ.


� International Court of Justice, Maritime Delimitation in the Black Sea (Romania v. Ukraine), No. 2009/9, 3 February 2009.


� Ας σημειωθεί ότι η νήσος Καστελόριζο ή Μεγίστη, βρίσκεται 1,25 ναυτικά μίλια από τις νοτιοδυτικές τουρκικές ακτές και 72 ν.μ. ανατολικά της Ρόδου, αποτελώντας  το ανατολικότερο άκρο της Ελλάδας. Έχει έκταση 8,9 τ.χλμ., μήκος ακτών 19,5 χλμ. και πληθυσμό 430 ατόμων, κατά την επίσημη απογραφή του 2001, που συγκροτούν τον Δήμο Μεγίστης. Βλ. �HYPERLINK "http://wikimediafoundation.org/w/index.php?title=WMFJA1/el&utm_source=2010_JA1_Banner3&utm_medium=sitenotice&utm_campaign=fridayOpening&referrer=http%3A%2F%2Fel.wikipedia.org%2Fwiki%2F%25CE%259A%25CE%25B1%25CF%2583%25CF%2584%25CE%25B5%25CE%25BB%25CF%258C%25CF%2581%25CE%25B9%25CE%25B6%25CE%25BF"��http://wikimediafoundation.org (Καστελόριζο) �, Νοέμβριος 2010. 


� Βλ. Κ. Οικονομίδη, Θέματα Διεθνούς Δικαίου και Ελληνικής Εξωτερικής Πολιτικής, Σάκκουλας, Αθήνα, 1999, σελ. 53. Βλ. επ. Εισήγηση του Β. Καρακωστάνογλου στην ημερίδα της Εταιρίας Διεθνούς Δικαίου και Διεθνών Σχέσεων για τη μνήμη του μακαριστού καθηγητή Κρ. Ιωάννου.


� Ωστόσο, η εξέλιξη του διαλόγου Κύπρου και Συρίας οδήγησε στο Κοινό Ανακοινωθέν της 7 Αυγούστου 2001, το οποίο έχει ως εξής: «Γίνεται κατανοητό ότι το θέμα της οριοθέτησης των ζωνών θαλάσσιας δικαιοδοσίας, θα συζητηθεί περαιτέρω μεταξύ του Συριακού Υπουργείου Εξωτερικών και της Κυβέρνησης της Κύπρου με ένα φιλικό τρόπο, που να αντανακλά τις εξαίρετες σχέσεις μεταξύ των δύο Μερών».  


� Βλ. T. C. Kariotis, ό.π., σελ. 69.


� Bλ. Στ. Περράκη, «Ζητούμενο η Ευθυδικία. Οι Ελληνοτουρκικές Διενέξεις και ο Μονόδρομος», Διπλωματία, τ.31, Μάιος, 2006.


� Επισημαίνουμε εδώ ότι η Τουρκία έχει υιοθετήσει αιγιαλίτιδα Ζώνη 12 ναυτικών μιλίων στη Μαύρη Θάλασσα και την Ανατολική Μεσόγειο (άρθρο 3 Σύμβασης ΔΘ), ενώ την ίδια όμως στιγμή απειλεί με πόλεμο την Ελλάδα εφόσον κάνει ακριβώς το ίδιο στο Αιγαίο. Η χάραξη της αιγιαλίτιδας ζώνης ανάμεσα στα δύο όμορα κράτη, την Τουρκία και τη Σοβιετική Ένωση, έλαβε χώρα με βάση την αρχή των ίσων αποστάσεων (equidistance). Κάτι το οποίο αρνείται η Τουρκία για το Αιγαίο Πέλαγος, επικαλούμενη την αρχή της ευθυδικίας, που ουδεμία σχέση έχει με την αιγιαλίτιδα ζώνη. Βλ. άρθρο 15, Σύμβασης ΔΘ. Βλ. International Maritime Boundaries, Vol. II, Edited by J.I. Charney & L.M. Alexander, Martinus Nijhoff Publishers, 1993, σελ. 1681-1691.


� Στο πλαίσιο του package deal το δικαίωμα για διακήρυξη ΑΟΖ - την οποία η Τουρκία έσπευσε να υιοθετήσει ήδη από το 1987, αν και η Σύμβαση ΔΘ που την προέβλεψε τέθηκε σε ισχύ το 1994- συνοδεύτηκε με τη θέσπιση του Διεθνούς Βυθού αλλά και με άλλες υποχρεώσεις που ανέλαβαν τα κράτη - μέλη της Σύμβασης, υποχρεώσεις τις οποίες εκ των πραγμάτων η Τουρκία δεν έχει ανέλαβε καθόσον δεν έχει προσχωρήσει στη Σύμβαση. Άλλη χαρακτηριστική περίπτωση package deal είναι η επέκταση της αιγιαλίτιδας ζώνης στα 12 ναυτικά μίλια που η ρύθμιση αυτής συνοδεύτηκε με την καθιέρωση Στενών Διεθνούς Ναυσιπλοΐας.  

